## Odluka o izmjenama i dopuni Odluke o provođenju međunarodnih mjera ograničavanja utvrđenih Rezolucijom Vijeća sigurnosti Ujedinjenih naroda 1973 (2011) te odlukama Vijeća Europske unije 2011/137/ZVSP i 2011/178/ZVSP u svezi sa situacijom u Velikoj Socijalističkoj Narodnoj Libijskoj Arapskoj Džamahiriji

### NN 136/2011 (28.11.2011.), Odluka o izmjenama i dopuni Odluke o provođenju međunarodnih mjera ograničavanja utvrđenih Rezolucijom Vijeća sigurnosti Ujedinjenih naroda 1973 (2011) te odlukama Vijeća Europske unije 2011/137/ZVSP i 2011/178/ZVSP u svezi sa situacijom u Velikoj Socijalističkoj Narodnoj Libijskoj Arapskoj Džamahiriji

VLADA REPUBLIKE HRVATSKE

2726

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 15. studenoga 2011. godine donijela

ODLUKU

O IZMJENAMA I DOPUNI ODLUKE O PROVOĐENJU MEĐUNARODNIH MJERA OGRANIČAVANJA UTVRĐENIH REZOLUCIJOM VIJEĆA SIGURNOSTI UJEDINJENIH NARODA 1973 (2011) TE ODLUKAMA VIJEĆA EUROPSKE UNIJE 2011/137/ZVSP I 2011/178/ZVSP U SVEZI SA SITUACIJOM U VELIKOJ SOCIJALISTIČKOJ NARODNOJ LIBIJSKOJ ARAPSKOJ DŽAMAHIRIJI

I.

U Odluci o provođenju međunarodnih mjera ograničavanja utvrđenih Rezolucijom Vijeća sigurnosti Ujedinjenih naroda 1973 (2011) te odlukama Vijeća Europske unije 2011/137/ZVSP i 2011/178/ZVSP u svezi sa situacijom u Velikoj Socijalističkoj Narodnoj Libijskoj Arapskoj Džamahiriji (»Narodne novine«, broj 80/2011), naziv Odluke mijenja se i glasi: »Odluka o provođenju međunarodnih mjera ograničavanja utvrđenih Rezolucijom Vijeća sigurnosti Ujedinjenih naroda 1973 (2011) i 2009 (2011) te odlukama Vijeća Europske unije 2011/137/ZVSP i 2011/178/ZVSP u svezi sa situacijom u Libiji«, a u cijelom tekstu riječi: »Velika Socijalistička Arapska Libijska Džamahirija« zamjenjuju se riječju: »Libija«, u odgovarajućem broju i padežu.

II.

Točka I. mijenja se i glasi:

»Ovom Odlukom provode se međunarodne mjere ograničavanja s obzirom na stanje u Libiji, utvrđene rezolucijama Vijeća sigurnosti Ujedinjenih naroda 1973 (2011), od 17. ožujka 2011. godine i 2009 (2011), od 16. rujna 2011. godine, te odlukama Vijeća Europske unije 2011/137/ZVSP, od 28. veljače 2011. godine i 2011/178/ZVSP, od 23. ožujka 2011. godine, kojima se Republika Hrvatska pridružila u sklopu suradnje s Europskom unijom u području zajedničke vanjske i sigurnosne politike.«.

III.

U točki II. dodaje se novi stavak 3. koji glasi:

»Mjere iz stavaka 1. i 2. ove točke ne primjenjuju se na nabavu, prodaju ili prijenos u Libiju:

(a) oružja i ostaloga srodnog materijala, uključujući tehničku pomoć, osposobljavanje, financijsku i drugu pomoć, usmjerene isključivo na postizanje sigurnosti ili pomoći libijskim tijelima vlasti u razoružavanju, a o čemu je Odbor uspostavljen temeljem Rezolucije 1970 (2011) unaprijed službeno obaviješten, te ako u roku pet radnih dana od službene obavijesti, od Odbora nije dobiven negativan odgovor;

(b) pješačkoga oružja, lakoga oružja i srodnoga materijala koji se u Libiju izvozi isključivo za osoblje Ujedinjenih naroda, predstavnike medija i humanitarne i razvojne radnike kao i s njima povezano osoblje, a o čemu je Odbor unaprijed službeno obaviješten, te ako u roku pet radnih dana od službene obavijesti, od Odbora nije dobiven negativan odgovor.«.

IV.

U točki III. stavak 3. briše se.

Dosadašnji stavak 4. postaje stavak 3.

V.

U točki IX. stavak 2. mijenja se i glasi:

»Od primjene stavka 1. ove točke izuzimaju se financijska sredstva i druga imovina Central Bank of Libya, Libyan Foreign Bank, Libyan Investment Authority i Libyan Africa Investment Portfolio, pod uvjetom:

(a) da je Republika Hrvatska službeno obavijestila Odbor uspostavljen temeljem rezolucije 1970 (2011) o svojoj namjeri da odobri pristup imovini i sredstvima za jednu od sljedećih svrha, te ako u roku pet radnih dana od te službene obavijesti, od Odbora nije dobiven negativan odgovor:

(i) humanitarne potrebe;

(ii) gorivo, električnu energiju i vodu za strogo civilnu uporabu;

(iii) ponovnu libijsku proizvodnju i prodaju ugljikovodika;

(iv) uspostavu, funkcioniranje ili jačanje institucija civilne uprave i civilne javne infrastrukture ili

(v) olakšavanje nastavka operacija bankovnoga sektora, potporu ili omogućivanje međunarodne trgovine s Libijom;

(b) da je Republika Hrvatska službeno obavijestila Odbor da se ta imovina i sredstva ne stavljaju na raspolaganje pojedincima koji podliježu mjerama ograničavanja uvedenim rezolucijama 1970 (2011) i 1973 (2011) Vijeća sigurnosti Ujedinjenih naroda ili u korist tih pojedinaca;

(c) da je Republika Hrvatska s libijskim tijelima vlasti unaprijed razmotrila uporabu takve imovine i sredstava;

(d) da je Republika Hrvatska s libijskim tijelima vlasti razmijenila notifikaciju podnesenu na temelju ovoga stavka i da se libijska tijela vlasti u roku pet radnih dana nisu usprotivila oslobađanju imovine i sredstava.«.

VI.

U Prilogu III. pod podnaslovom: »Subjekti«, tekst pod rednim brojem 5. Libyan National Oil Corporation briše se, a u Prilogu IV. pod podnaslovom: »Subjekti«, tekst pod rednim brojem 29. Zueitina Oil Company briše se.

VII.

Ova Odluka stupa na snagu danom objave u »Narodnim novinama«.

Klasa: 004-01/11-01/10

Urbroj: 5030106-11-3

Zagreb, 15. studenoga 2011.

Predsjednica
Jadranka Kosor, dipl. iur., v. r.

Odluka, NN 136/2011-2726